Alekseev

**Nikita Vladimiroviç Alekseyev** (, ; ) və ya sadəcə **Alekseev** — Ukrayna müğənnisi və bəstəkarı. Onun musiqi karyerası 2014-cü ildə Ukraynanın *Holos Krainy* səs yarışmasındakı iştirakı ilə başlamışdır. 2015-ci ildə ifaçının "Pyanoye solntse" mahnısı Postsovet ölkələrində hit olmuşdur. O, "Forever" mahnısı ilə Belarusu 2018 Avroviziya Mahnı Müsabiqəsində təmsil etmişdir.

## Həyatı
Nikita Alekseyev 18 may 1993-cü ildə Ukraynanın Kiyev şəhərində anadan olmuşdur. O, bir yaş yarım ikən ailəsi ilə birlikdə Rusiyanın Çita şəhərinə köçmüş və iki ildən sonra ailə yenidən Kiyevə geri dönmüşdür. Alekseev Kiyevdə 106 nömrəli məktəbdə təhsil almışdır. O, uşaqlıq musiqi seçimləri arasında Queen, Led Zeppelin, Maykl Cekson, Corc Maykl və Castin Timberleykin musiqisini qeyd etmişdir.

12 yaşında ikən Alekseev musiqi ilə dərindən maraqlanmağa başlamış və Konstantin Ponadan musiqi dərsləri almışdır. Bir neçə ay sonra o, Ukraynanın Avroviziya Uşaq Mahnı Müsabiqəsi üçün keçirdiyi milli seçim turunda iştirak etmiş və nəticədə yarışmada məğlub olmuşdur. Lakin gənc ifaçı oxumaqdan imtina etməmiş və özünün "Mova" adlı qrupunu yaratmışdır.

Musiqi ilə yanaşı Alekseev həm də, tennis və futbol oynamağı da sevir. O, marketinq ixtisası üzrə təhsilini başa vurmuşdur.

## Musiqi karyerası
Alekseev 2014-cü ildə Ukraynanın *Holos Krainy* səs yarışmasında iştirak etmiş və orada Ani Lorakın komandasında yer almışdır. Lakin ifaçının yarışmada iştirakı çox da uzun sürməmiş və yarışmanı erkən başa vurmuşdur. Daha sonra Ani Lorak Alekseevə ilk sinqlı "Всё успеть" üçün videoklip çəkdirməkdə yardım etmişdir.

2015-ci ilin sentyabr ayında onun "Пьяное солнце" mahnısı ilk dəfə təqdim olunmuşdur. Növbəti ay isə həmin mahnıya çəkilmiş videoklip təqdim olunmuşdur. 2016-cı ilin mayında Alekseev "Пьяное солнце" mahnısına görə RU. TV mükafatına layiq görülmüşdür. O, eyni amanda həmin mahnıya görə Yuna Award mükafatı da qazanmışdır. Daha sonra ifaçının "Снов осколки", "Океанами стали", "Чувствую душой" sinqllarına çəkilmiş videokliplər təqdim olunmuşdur.

2016-cı ilin iyun ayında Alekseev Rusiyanın MUZ-TV Awards və dekabr ayında Ukraynanın M1 Music Awards mükafat mərasimində "İlin nailiyyəti" mükafatlarına layiq görülmüşdür. 2017-ci ilin martında ifaçı müxtəlif kateqoriyalarda ZD Awards və Top Hit Music Awards mükafatlarını da qazanmışdır.

2017-ci ilin fevralında Alekseev özünün ilk Ukrayna turuna başlamışdır. Final konserti ifaçının doğum günündə, 18 mayda keçirilmişdir.

2018-ci ilin əvvəlində Alekseevin "Forever" mahnısı ilə Belarusun BTRC telekanalının 2018 Avroviziya Mahnı Müsabiqəsi üçün təşkil etdiyi milli seçim turunda iştirak edəcəyi təsdiqlənmişdir. İfaçının ilkin olaraq Ukraynanın milli seçim turunda iştirak etməsi gözlənilsə də, onun müsabiqə üçün nəzərdə tutduğu mahnı Ukraynanın seçim qaydaları ilə üst-üstə düşməməsi səbəbindən Alekseev Belarusun milli seçim turuna qatılmışdır. Fevral ayında baş tutan yarışmada Alekseev səsvermədə bütün rəqiblərini məğlub edərək, qalib gəlmiş və "Forever" mahnısı ilə Belarusu Portuqaliyanın paytaxtı Lissabonda keçirilən Avroviziya 2018-də təmsil etmək hüququ qazanmışdır.

Müsabiqə üçün uzun sürən hazırlıqlardan sonra Alekseev 8 may tarixində baş tutan müsabiqənin birinci yarımfinal mərhələsində 8-ci səhnə almışdır. Nəticədə ifaçı 65 xalla yarımfinalda 16-cı yeri tutaraq, finala adlaya bilməmişdir.

Avroviziyada iştirakından sonra Alekseev Sony Music Entertainment ilə əməkdaşlıq etməyə başlamışdır.

## Diskoqrafiya

### Albomlar

### Mini-albomlar

### Sinqllar

## Mükafatlar

## İstinadlar

## Xarici keçidlər